ধৈর্য হারালেন অধিনায়ক, কিছুটা চাপে ভারত

ওয়েব ডেস্ক: ধৈর্য রাখতে পারলেন না রোহিত শর্মা (Rohit Sharma)। নিউজিল্যান্ডের স্পিনাররা এসে রান ওঠার গতি কমিয়ে দিতেই অধৈর্য হয়ে বড় শট খেলতে গিয়ে স্টাম্প আউট হয়ে এলেন। ৮৩ বলে ৭৬ রান করে দলকে জয়ের রাস্তায় অনেকটা এগিয়ে নিয়ে গিয়েছেন। কিন্তু এটা যথেষ্ট কি না তা সময় বলবে।

মনে হচ্ছিল ওস্তাদের মার শেষ রাতে প্রবাদকে প্রমাণ করতে ফাইনালকে প্রত্যাবর্তনের মঞ্চ করে নিয়েছেন ভারত অধিনায়ক। ম্যাট হেনরি নেই, অন্য তিন কিউয়ি পেসারকে মনের সুখে পেটালেন তিনি। শুভমান গিলকে সঙ্গে নিয়ে ১০৫ রানের ওপেনিং পার্টনারশিপ গড়েন রোহিত। গিল ৩১ রান করে গ্লেন ফিলিপসের অনবদ্য ক্যাচে ফিরে যান।

আরও পড়ুন: স্পিন জালে বন্দি কিউয়িরা, ট্রফি জিততে ভারতের লক্ষ্য ২৫২

বিরাট কোহলি (Virat Kohli) এদিন একেবারে ব্যর্থ। টিকেছিলেন মাত্র দুই বল, এক রান করে মাইকেল ব্রেসওয়েলের বলে এলবিডব্লু হলেন। এখান থেকেই ম্যাচে ফেরেন মিচেল স্যান্টনাররা (Mitchell Santner)। রাচিন রবীন্দ্র এবং ব্রেসওয়েল রানের গতি একেবারে কমিয়ে দেন। তখনই প্রশ্ন জাগছিল, হিটম্যান কতক্ষণ আর ঠুকঠুক করবেন, এটা তো তাঁর স্বাভাবিক খেলাই না। তাই হল, রবীন্দ্রকে স্টেপ আউট করতে গিয়ে স্টাম্প আউট।

এখন ভারতের ইনিংস এগিয়ে নিয়ে যাচ্ছেন শ্রেয়স আইয়ার (Shreyas Iyer) এবং অক্ষর প্যাটেল (Axar Patel)। এখনও কে এল রাহুল, রবীন্দ্র জাদেজা আছেন। এই প্রতিবেদন লেখার সময় ট্রফি জিততে ভারতের ১৯ ওভারে ১১১ রান চাই। স্ট্রাইক রোটেট করতে পারলে ম্যাচ না জেতার কিছু নেই। তবে এই মুহূর্তে কিছুটা চাপে ভারত। দুবাইয়ের স্টেডিয়ামে নীল জার্সির সমুদ্রও অনেকটা শান্ত।